Tuomas Enbuske

Tuomas Ville Juhana Enbuske (s. 22. syyskuuta 1977 Oulu) on suomalainen juontaja, toimittaja ja kolumnisti. Enbuske aloitti uransa radiotoimittajana ja tuli suuren yleisön tietoisuuteen "Hyppönen-Enbuske Experience" -televisio-ohjelman myötä.
Ura.
Enbuske opiskeli viestintäalaa Laajasalon opistossa, silloisessa Laajasalon kristillisessä opistossa vuosina 1997–1998. Uransa alussa hän toimi harjoittelijana Yle Radio Suomen Oulu-radiossa. Enbuske tuli julkisuuteen toimittamalla Kiss FM:n aamuohjelmaa Henkka Hyppösen kanssa. Hän toimi myös juontajana televisio-ohjelmissa kuten "Far Out", "Hyppönen-Enbuske Experience" ja "Tuomas &amp; Juuso Experience". 
Vuonna 2008 Yle TV1 alkoi esittää "Epäkorrektia, Tuomas Enbuske!" -ohjelmaa. Vuonna 2011 Enbuske alkoi toimittaa ohjelmaa "Tuomas Enbuske – Sivistyksen käsikirja". Vuosina 2007–2011 hän toimitti myös keskusteluohjelmaa "Tuomas Enbuske" Yle Radio 1:ssä. Helmikuussa 2012 Yle esitti presidentinvaaleihin liittyvän Enbusken juontaman dokumenttielokuvan "Loppukiri". 
Vuonna 2012 Enbuske alkoi juontaa TV5:llä "Tuomas Enbuske Talk Show'ta" sekä yhdessä Aki Linnanahteen ja Minna Kuukan kanssa Radio Novalla "Enbuske &amp; Linnanahde Crew -aamushow'ta". Enbuske ja Linnanahde esiintyivät myös "Enbuske &amp; Linnanahde Crew" -ohjelmassa MTV3-kanavalla torstai-iltaisin. Enbuske kirjoittaa kolumneja "Helsingin Sanomien Nyt"-liitteeseen ja "Gloriaan" ja on vieraillut usein keskusteluohjelmissa kuten Ylen "Pressiklubissa".
Eurooppa-päivänä 9. toukokuuta 2012 Eurooppanuoret ry palkitsi Tuomas Enbusken "Vuoden nuori eurooppalainen" -tittelillä. Nimityksensä perusteluissa Eurooppanuorten hallitus totesi hänen toimittajan työssään ”edistäneen rohkeaa ja älykästä keskustelukulttuuria sekä puolustaneen eurooppalaisia arvoja nokkelalla ja nuorekkaalla tavalla”.
Helmikuussa 2016 alkoi televisiossa MTV3:lla "Enbuske, Veitola &amp; Salminen" -niminen talk show, jota juontavat Enbusken lisäksi Maria Veitola ja Roope Salminen.
Vuonna 2014 hän kirjoitti sosiaalisen median käyttäytymisohjeita sisältävän #"Twitterkirjan" yhdessä Alexander Stubbin kanssa.
Politiikka.
Vuonna 2012 Enbuske kirjoitti Elinkeinoelämän valtuuskunnan julkaiseman pamfletin "Ajatusten alennusmyynti – Yhdeksän helppoa hokemaa taloudesta". Hänen talouspoliittisia näkemyksiään on kuvattu itävaltalaisen taloustieteen popularisoinniksi. 
Enbuske vastustaa nykyisen kaltaista, vain miehiä koskevaa asevelvollisuutta Suomessa. Enbuske on myös motivoivamman ruotsinopetuksen puolesta toimivan svenska.nu-verkoston varapuheenjohtaja. Hän on kuitenkin kertonut vastustavansa pakkoruotsia. Lisäksi hän on ottanut kantaa muun muassa kannabiksen laillistamisen puolesta.
Enbuske on mukana Liike Nyt -puolueessa, joka perustettiin huhtikuussa 2018.
Yksityiselämä.
Enbuskella on kaksi lasta, tytär ja poika, avoliitosta toimittaja Hannah Norrenan kanssa. Pari erosi vuonna 2013. Enbuske perheineen asui 615 000 euron asunnossa, joka paljastui hometaloksi. Asuntokauppa purettiin ja Enbuske sai korvauksia asunnon myyneeltä pariskunnalta. Enbuske on seurustellut Sarian Antilan kanssa vuodesta 2017. Antila on Enbusken lailla mukana Liike Nyt -puolueessa, ja he ovat juontaneet yhteistä Babler-viestintätoimiston tuottamaa podcast-ohjelmaa ja Enbuske yhdessä Panu Hörkön kanssa Enbuske &amp; paparazzi Hörkkö - podcastia.
Enbuskella diagnosoitiin syksyllä 2019 vakava masennus ja hän joutui mielenterveyshoitoon. Hänellä on myös jo aiemmin todettu Aspergerin oireyhtymä. Enbuske on kertonut saaneensa siviilipalveluksesta vapautuksen diagnoosilla määrittelemätön lapsuuden tunnehäiriö.
Enbuske on paljastanut itse omassa "Enbusken miljönäärit" -podcastissaan käyttäneensä huumeita, muun muassa kokaiinia ja subutexia.
Enbuske on kertonut tulleensa vuonna 2022 uskoon.
Helsingin käräjäoikeus tuomitsi 17. maaliskuuta 2025 Enbusken 60 päivän mittaiseen ehdolliseen vankeusrangaistukseen silloisen naisystävänsä pahoinpitelystä, joka oli tapahtunut tämän asunnolla kesäkuussa 2019. Enbuske tuomittiin lisäksi korvaamaan naiselle kivusta, särystä ja muusta tilapäisestä haitasta 1 000 euroa, kärsimyksestä 300 euroa sekä oikeudenkäyntikuluja lähes 4 400 euroa. Tuomio on lainvoimainen.
Enbuske on osallistunut menestyksekkäästi "Onnenpyörä"-ohjelmaan ja on voittanut sieltä sykemittarin ja tietosanakirjan. Yleistietoaan Enbuske on päässyt näyttämään "Haluatko miljonääriksi?" -ohjelmaan, kun siinä kilpaillut soitti Enbuskelle oljenkorsi-puhelun. Enbuske auttoi vastaajaa ja tiesi oikean vastauksen.